વિવિધ કોષોનો ઉપયોગ કરીને આધુનિક 3D પ્રિન્ટીંગ ટેકનોલોજી વાપરીને પ્રયોગશાળામાં અંગો બનાવી શકાય છે. આ ટેકનિકને બાયો-પ્રિન્ટીંગ કહે છે. વૈજ્ઞાાનિકો શ્વાસનળીનો ટુકડો બનાવી દર્દીને પ્રત્યારોપણ કરી ચુક્યાં છે. બાયોપ્રિન્ટિંગ માટે સ્ટેમ સેલનો ઉપયોગ થઈ શકે છે. જ્યાં બાયો-પ્રિન્ટીંગ શક્ય ન હોય ત્યાં સ્ટેમ સેલને વિકસાવી નુકસાનવાળા અંગમાં તેનું પ્રત્યારોપણ કરવામાં તબીબોને સફળતા પણ મળી છે. ચામડી અને આંખના કોષોનું આ રીતે પ્રત્યારોપણ થઈ ચૂક્યું છે. મગજની કામગીરી કઈ રીતે ચાલે છે તે સમજવું વૈજ્ઞાાનિકો માટે ખુબ જ મહત્ત્વનું છે. કારણ કે મનુષ્યનાં દરેક અંગોનું સંચાલન મગજ વડે થાય છે. વૈજ્ઞાાનિકો મગજ અને કોમ્પ્યુટરને જોડવા પણ માગે છે. મનુષ્યની ચૈતન્યશાળી લાક્ષણિકતાઓ, કોમ્પ્યુટરમાં તેઓ 'ડાઉનલોડ' કરવા મથી રહ્યાં છે. હજી આ તબક્કો પ્રાથમીક અવસ્થામાં છે. તાજેતરમાં ઈલેક્ટ્રોનીક ડિવાઈસને બે વ્યક્તિને જોડી દેવામાં સફળતા મળી છે. એક વ્યક્તિ જો તેનાં હાથના આંગળા હલાવે તો, અન્ય વ્યક્તિના હાથના આંગળા આપમળે એ જ રીતે હલનચલન કરે છે. એટલે કે એક વ્યક્તિનાં વિચારો કે સંવેદનને ઈલેક્ટ્રોડ દ્વારા અન્ય વ્યક્તિને આપીને તેનાં અંગોને હલનચલન કરાવી શકાય છે. મગજનાં ચેતા કોષોનાં વાયરીંગના મેપીંગને 'બ્રેઈન કનેક્ટોમ' કહે છે. અત્યાર સુધી વૈજ્ઞાાનિકો, એક સુક્ષ્મ ગોળ કૃમિ (રાઉન્ડ વોર્મ)ના સુક્ષ્મ મગજનું સંપૂર્ણ 'કનેક્ટોમ' ઉકેલવામાં સફળ રહ્યાં છે. જ્યારે અન્ય વ્યક્તિનાં અંગો બીજી વ્યક્તિને આપવામાં આવે ત્યારે, શરીર આવા અંગોને પારકા ગણી તેને નકારી કાઢે છે. જેમાં શરીરની રોગ પ્રતિરક્ષા પ્રણાલી મુખ્ય ભૂમિકા ભજવે છે. આવા સમયે ખાસ પ્રકારની દવાઓ વડે પ્રતિરક્ષા પ્રણાલીને જાણી જોઈને નબળી બનાવવામાં આવે છે. જો કે આવું કરવાથી પ્રત્યારોપણ કરેલ અંગને ઈન્ફેક્શન લાગવાનો ખતરો વધારે રહે છે. દવાથી રોગપ્રતિરક્ષા પ્રણાલીને નબળી બનાવતી દવાઓને 'એમ્યુનોસપ્રેશન્ટ' કહે છે. જો કે આધુનિક સ્ટેમ સેલ વાપરીને દર્દીનાં પોતાનાં કોષોમાંથી અંગ વિકસાવવામાં આવે તો, તેનાં રિજેક્શનની સમસ્યા રહેતી નથી. કેટલીક વાર મનુષ્યનાં ગુમાવેલ અંગોનાં સ્થાને કૃત્રિમ મિકેનિકલ કમ ઈલેક્ટ્રોનીક અંગ બેસાડવામાં આવે છે. આવા વિજ્ઞાાનને ''પ્રોસ્થેટીક્સ'' કહે છે.